CELEX: 52022PC0296
Language: sk
Date: 2022-06-22
Title: Návrh NARIADENIE EURÓPSKEHO PARLAMENTU A RADY, ktorým sa mení nariadenie Rady (ES) č. 1217/2009, pokiaľ ide o zmenu informačnej siete poľnohospodárskeho účtovníctva na informačnú sieť poľnohospodárskej udržateľnosti

EURÓPSKA KOMISIA
            V Bruseli22. 6. 2022
            COM(2022) 296 final
            2022/0192(COD)
            
            Návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie Rady (ES) č. 1217/2009, pokiaľ ide o zmenu informačnej siete poľnohospodárskeho účtovníctva na informačnú sieť poľnohospodárskej udržateľnosti
            {SWD(2022) 166 final}
            
               
         
         
            
               DỔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Základný akt o informačnej sieti poľnohospodárskeho účtovníctva (ISPÚ) [nariadenie Rady (ES) č. 1217/2009] sa má zmeniť, ako sa uvádza v oznámení Komisie z 20. mája 2020 s názvom Stratégia „z farmy na stôl“ v záujme spravodlivého, zdravého potravinového systému šetrného k životnému prostrediu a príslušnom akčnom pláne. Komisia oznámila svoj zámer zmeniť informačnú sieť poľnohospodárskeho účtovníctva (ISPÚ) na informačnú sieť poľnohospodárskej udržateľnosti (ISPU). 
            
            
               ISPÚ je jedinečným zdrojom mikroekonomických a účtovných údajov, ktoré každoročne poskytuje viac než 80 000 poľnohospodárskych podnikov EÚ. Od roku 1965 umožňuje posudzovanie hospodárskej a finančnej situácie poľnohospodárskych podnikov. Komisia poskytuje harmonizovanú metodiku a spoločný dotazník, kým členské štáty zbierajú, overujú a predkladajú údaje. Sieť ISPU dodá do tohto procesu environmentálny a sociálny rozmer. 
            
            
               •Súlad s existujúcimi ustanoveniami v tejto oblasti politiky
            
            
               Údaje a informácie na úrovni poľnohospodárskych podnikov musia byť spoľahlivé a kvalitné, aby mohli politickí predstavitelia, poľnohospodári a iné príslušné zainteresované strany prijímať správne rozhodnutia založené na dôkazoch. 
            
            
               Informačná sieť poľnohospodárskeho účtovníctva sa považuje za účinný a primeraný nástroj na získavanie dodatočných environmentálnych a sociálnych premenných na úrovni poľnohospodárskeho podniku, ktoré dopĺňajú v súčasnosti získané premenné týkajúce sa hospodárstva a príjmov. 
            
            
               Na úrovni EÚ sa určité údaje na úrovni poľnohospodárskeho podniku zhromažďujú s ohľadom na potreby spoločnej poľnohospodárskej politiky (SPP), napríklad: 
            
            
               1.Cieľom integrovaných štatistík fariem
                  1
                je poskytnúť porovnateľné údaje o poľnohospodárskych podnikoch EÚ. Údaje sa od všetkých poľnohospodárskych podnikov zbierajú každých desať rokov (údaje zo sčítania) a prostredníctvom priebežných výberových prieskumov každé tri alebo štyri roky. Členské štáty zbierajú informácie od jednotlivých poľnohospodárskych podnikov a údaje sa ďalej odosielajú do Eurostatu. Zhromažďované informácie sa týkajú: využívania pôdy, počtov hospodárskych zvierat, rozvoja vidieka, správy a vstupu práce poľnohospodárskeho podniku (vrátane veku, pohlavia a vzťahu k majiteľovi poľnohospodárskeho podniku). Súhrnné výsledky sa zverejňujú. Prístup k individuálnym údajom poľnohospodárskych podnikov je obmedzený. Integrované štatistiky fariem poskytujú základ pre extrapoláciu údajov ISPÚ.
            
            
               2.Na správu a kontrolu platieb poľnohospodárom je v rámci SPP zriadený integrovaný administratívny a kontrolný systém (IACS)
                  2
               . Tento systém sa uplatňuje na všetky režimy podpory príjmov (či už povinné, alebo nepovinné), ako aj na určité podporné opatrenia na rozvoj vidieka, ktoré sa poskytujú na základe počtu hektárov alebo zvierat, ktoré poľnohospodár vlastní. V databáze IACS sa okrem iného nachádzajú tieto informácie: identifikácia všetkých poľnohospodárskych pozemkov v EÚ (systém identifikácie poľnohospodárskych pozemkov – LPIS), počítačová databáza zvierat v krajinách EÚ, v ktorých sa uplatňujú schémy pomoci na základe počtu zvierat
                  3
               . 
            
            
               3.Na základe pripravovaného vykonávacieho nariadenia Komisie
                  4
                sa zabezpečí, že určité údaje na úrovni jednotlivých poľnohospodárskych podnikov sa na účely monitorovania a hodnotenia SPP budú zhromažďovať na úrovni EÚ, a to popri údajoch rámca na monitorovanie a hodnotenie SPP (CMEF), ktoré sa zhromažďujú na vnútroštátnej a niekedy na regionálnej úrovni. Členské štáty budú Komisii poskytovať určité údaje o príjemcoch podpory v rámci SPP harmonizovaným spôsobom. 
            
            
               Všetky uvedené databázy sú zriadené na rôzne účely a nie sú v nich kompletne zhromaždené rovnaké údaje a informácie. Existuje však priestor na prepojenie týchto (a iných) databáz s údajmi ISPU. Systém IACS a pripravovaná databáza na monitorovanie a hodnotenie SPP s údajmi na úrovni jednotlivých poľnohospodárskych podnikov obsahujú pevne stanovené identifikačné číslo príjemcov podpory v rámci SPP. V rámci sekundárnych právnych predpisov týkajúcich sa ISPU sa preskúma možnosť prepojenia údajov poľnohospodárskych podnikov s identifikačným číslom príjemcov podpory v rámci SPP s cieľom umožniť výmenu informácií medzi týmito databázami – zriadiť takéto prepojenie sa však môže v praxi ukázať ako zložité, keďže identifikačné číslo príjemcu sa nie vždy zhoduje s (jedným) poľnohospodárskych podnikom. Preto sa v rámci ISPU plánuje zaviesť jedinečné identifikačné číslo poľnohospodárskeho podniku, ktoré by mohlo byť uvedené napríklad v rámci integrovaných štatistík fariem a môže pomôcť prepojiť tieto štatistiky s údajmi ISPU. V každej databáze by bolo potrebné vykonať úpravy (či už právneho aktu, systému alebo metód zberu) na účely prepojenia databáz. Preto aj keď ISPU poskytne možnosť interoperability, ostatné databázy a systémy to musia odzrkadľovať. 
            
            
               •Súlad s ostatnými politikami Únie
            
            
               Proces zmeny smernice 2009/128/ES (smernica o udržateľnom používaní)
                  5
                práve prebieha. Cieľom návrhu Komisie je okrem iného zriadiť elektronické zaznamenávanie určitých informácií o používaní pesticídov aj o opatreniach na nechemickú ochranu plodín zo strany profesionálnych používateľov (vrátane poľnohospodárov). Ak sa právny predpis príjme, tieto údaje môžu v budúcnosti poskytnúť základ pre extrapoláciu údajov o pesticídoch v rámci ISPU. Akt o správe údajov [
               
                  COM(2020) 767
               
               ] a 
               
                  navrhovaný akt o údajoch
               
                (v súčasnosti v legislatívnom procese) by mohli otvoriť možnosti, ktoré by sa mohli v rámci navrhovaného právneho aktu preskúmať, najmä pokiaľ ide o nové metodiky zberu údajov a nové zdroje údajov, s cieľom znížiť náklady poľnohospodárov a členských štátov.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Právnym základom pre ustanovenia potrebné na plnenie cieľov SPP je článok 43 ods. 2 Zmluvy o založení Európskeho spoločenstva.
            
            
               •Subsidiarita (v prípade inej ako výlučnej právomoci) 
            
         
         
            
               Uplatňuje sa zásada subsidiarity, keďže návrh nepatrí do výlučnej právomoci EÚ. 
            
            
               ISPU založená na osvedčenej dátovej sieti ISPÚ bude užitočným a účinným nástrojom, ktorý umožní EÚ pomáhať pri plnení cieľov SPP a sprístupní hospodárske, environmentálne a sociálne údaje a informácie na úrovni poľnohospodárskeho podniku členským štátom, ako aj EÚ. Rovnako ako ISPÚ aj ISPU zabezpečí spoločný a harmonizovaný prieskum na účely zberu údajov na úrovni poľnohospodárskeho podniku a umožní tieto údaje porovnávať na úrovni EÚ. 
            
            
               Návrh tohto nariadenia bol vypracovaný s cieľom podporiť členské štáty aj poľnohospodárov a obmedziť záťaž, ktorá je na nich kladená, a zároveň zabezpečiť kvalitu a porovnateľnosť údajov ISPU na úrovni poľnohospodárskeho podniku.
            
            
               Kľúčové kritériá pre údaje ISPU (vrátane hospodárskych, environmentálnych a sociálnych) zahŕňajú konzistentnosť a porovnateľnosť. Členské štáty nemôžu dosiahnuť potrebnú konzistentnosť a porovnateľnosť údajov bez jasného európskeho rámca, t. j. právnych predpisov EÚ, v ktorých by boli stanovené spoločné vymedzenia, formáty vykazovania a požiadavky na kvalitu. 
            
            
               
                  Tieto ciele nemôžu členské štáty v plnej miere dosiahnuť, ak budú konať samostatne. Opatrenia by boli účinnejšie, keby sa prijali na úrovni EÚ, na základe právneho aktu EÚ zabezpečujúceho porovnateľnosť informácií a údajov v oblastiach SPP, na ktoré sa vzťahuje navrhovaný akt. Samotný zber údajov je zase najlepšie ponechať na zodpovednosť členským štátom.
               
            
            
               •Proporcionalita
            
            
               Tento návrh je v súlade so zásadou proporcionality, keďže zabezpečí kvalitu a porovnateľnosť hospodárskych, environmentálnych a sociálnych údajov ISPU na úrovni poľnohospodárskeho podniku, ktoré boli zhromaždené a zostavené na základe uplatnenia harmonizovaných prístupov naprieč členskými štátmi. Takisto sa vďaka nemu zabezpečí, že táto sieť bude aj naďalej relevantná a prispôsobená potrebám SPP. Popri interoperabilite bude zber a používanie údajov na úrovni poľnohospodárskeho podniku vďaka tomuto nariadeniu nákladovo efektívnejšie, pričom sa budú rešpektovať osobitné charakteristiky systémov členských štátov.
            
            
               
                  V súlade so zásadou proporcionality sa navrhované nariadenie obmedzuje na minimálne požiadavky na dosiahnutie jeho cieľa a neprekračuje rámec nevyhnutný na tento účel.
               
            
            
               •Výber nástroja
            
            
               Navrhovaný nástroj: nariadenie.
            
            
               
                  Vzhľadom na ciele a obsah návrhu je zmena existujúceho nariadenia najvhodnejším nástrojom. 
               
               
                  Kľúčové politiky EÚ, ako je SPP, závisia od porovnateľných, harmonizovaných a kvalitných údajov na úrovni poľnohospodárskeho podniku, ktoré sú dostupné na európskej úrovni. To možno najlepšie zabezpečiť prostredníctvom nariadení, ktoré sú priamo uplatniteľné v členských štátoch a nie je potrebné ich najprv transponovať do vnútroštátnych právnych predpisov. 
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Nevykonalo sa žiadne komplexné hodnotenie systému ISPÚ z dôvodu vysoko technickej povahy tejto iniciatívy. Existujú však vedecké štúdie a výskumné projekty
                     6
                  , ktoré poskytujú posúdenia týkajúce sa nákladov na zber údajov ISPÚ, pričom poukazujú na osvedčené postupy v členských štátoch, ako aj posúdenia nákladov na rozšírenie rozsahu ISPÚ o environmentálny a sociálny rozmer. 
               
            
            
               •Konzultácie so zainteresovanými stranami
            
            
               Zmena na ISPU odštartovala viaceré konzultačné aktivity
                  7
               , ktoré boli zamerané na všetky tri hlavné identifikované skupiny zainteresovaných strán: 1. poskytovateľov údajov, 2. subjekty zodpovedné za zber údajov a 3. používateľov údajov
                  8
               . 
            
            
               Po viacerých konzultáciách s príslušnými zainteresovanými stranami sa celkovo ukazuje, že všetky zainteresované skupiny vo veľkej miere súhlasia s iniciatívou ISPU a pridaním sociálneho a environmentálneho aspektu k hospodárskych údajom zhromaždeným v rámci ISPÚ. Hoci návrh zberu údajov na úrovni poľnohospodárskeho podniku v rámci ISPU na účely posúdenia hospodárskej, ako aj environmentálnej a sociálnej udržateľnosti poľnohospodárskej činnosti získal silnú podporu, niektorí respondenti sa domnievali, že na zbere údajov sa musia podieľať rôzni používatelia a že administratívna záťaž kladená na poskytovateľov a subjekty zodpovedné za zber údajov by sa mala obmedziť. S cieľom obmedziť administratívnu záťaž kladenú na poľnohospodárov a subjekty zodpovedné za zber údajov Komisia zaviedla koncepciu „získať údaje raz a použiť ich viackrát“, aby sa dosiahla lepšia výmena údajov medzi správnymi orgánmi, štatistickými úradmi a súkromnými subjektmi. Cieľom Komisie je takisto prispieť na počiatočné náklady členských štátov súvisiace s úpravami v rámci procesu zmeny na ISPU.
            
            
               
                  Poskytovatelia údajov a subjekty zodpovedné za zber údajov vyjadrili obavy v súvislosti s dôvernosťou poskytovaných údajov a prípadnou neochotou poľnohospodárov poskytovať takéto informácie. Preto Komisia v legislatívnom návrhu posilnila pravidlá ochrany individuálnych údajov.
               
               
                  Subjekty zodpovedné za zber údajov sa podelili o svoje obavy v súvislosti s neochotou poľnohospodárov zapojiť sa do zberu údajov, s problémami so získavaním nových poľnohospodárskych podnikov a so stratou zapojených poľnohospodárskych podnikov. Komisia vo svojej iniciatíve ISPU navrhuje a podporuje poskytovanie spätnej väzby poľnohospodárom (napr. prostredníctvom poradenstva na mieru, správ o výkonnosti/porovnávacích správ), ako aj ukladanie povinnosti poľnohospodárom odpovedať na prieskum ISPU, ako je to v prípade štatistických prieskumov. 
               
            
         
         
            
               
                  Väčšina poskytovateľov údajov vyjadrila názor, že poberanie finančnej náhrady za účasť na zbere údajov ISPU by pre nich malo význam. Komisia v tejto iniciatíve navrhuje, aby členské štáty mohli stanoviť pre poľnohospodárov rôzne stimuly za účasť v dátovej sieti, a to vrátane finančného príspevku.
               
            
            
               •Získavanie a využívanie expertízy
            
            
               
                  Pri príprave návrhu o ISPU prebehli konzultácie s členmi výboru ISPÚ, ako aj s osobitnými pracovnými skupinami. 
               
            
            
               •Posúdenie vplyvu
            
            
               
                     9
                  Vzhľadom na vysoko technickú povahu tejto iniciatívy a obmedzený výber politík pre Komisiu sa posúdenie vplyvu nepovažovalo za potrebné. V posúdení vplyvu pripojenom k legislatívnym návrhom z roku 2018 týkajúcim sa SPP po roku 2020 bola identifikovaná potreba upraviť a posilniť existujúce zdroje údajov, aby lepšie vyhovovali novej politike, ako aj potreba zvýšiť kvalitu údajov, najmä pokiaľ ide o ukazovatele súvisiace so životným prostredím v poľnohospodárstve, s biodiverzitou a podnebím. V posúdení vplyvu bola naznačená aj potreba rozšíriť pokrytie ISPÚ, aby v nej boli čo najviac zastúpené trhovo orientované poľnohospodárske podniky. Takisto sa v ňom uvádzalo, že môže byť potrebná revízia premenných vo výkaze poľnohospodárskeho podniku (pri súčasnom zohľadnení odporúčaní projektu FLINT) a spôsobu, akým sa organizuje účasť príjemcov podpory v rámci SPP na zbere údajov do ISPÚ.
            
            
               •Regulačná vhodnosť a zjednodušenie
            
            
               Pokiaľ ide o zmenu ISPÚ na ISPU, za ústrednú zložku tejto iniciatívy sa popri udržateľnosti považuje zjednodušenie a zníženie záťaže. Cieľom je identifikovať oblasti, v ktorých sa metódy zberu údajov dajú zjednodušiť a náklady náležite znížiť. 
            
            
               V prvom rade si treba uvedomiť, že metódy zberu údajov sa medzi členskými štátmi výrazne líšia, keďže členské štáty si môžu sami zvoliť tú najvhodnejšiu metódu zberu údajov ISPÚ na úrovni poľnohospodárskeho podniku. Okrem toho neexistuje žiadny podrobný prehľad metód zberu údajov členských štátov, ktorý by obsahoval podrobný prehľad nákladov a záťaže. Preto sa na účely uvedeného zjednodušenia a zníženia záťaže vzali do úvahy najnovšie štúdie a projekty (ich prehľad sa uvádza ďalej v texte), ako aj relevantné výsledky konzultačných aktivít. Na ich základe sa navrhujú určité ďalej uvedené možnosti zjednodušenia a zníženia záťaže. Napokon, výber najvhodnejších spôsobov, ako aj metód zberu údajov ISPU na získanie dodatočných environmentálnych a sociálnych premenných závisí od rozhodnutia členských štátov. 
            
            
               1. Štúdia Cost of and good practices for FADN data collection (Náklady na zber údajov ISPÚ a osvedčené postupy) bola vypracovaná a uverejnená v roku 2015
                  10
               . Jej hlavným cieľom bolo preskúmať metódy zberu údajov ISPÚ a súvisiace náklady v členských štátoch so zreteľom na používanie údajov v prospech zúčastnených poľnohospodárov, ako aj na lepšiu tvorbu politiky. Výsledky tejto štúdie potvrdzujú, že neexistuje žiadna jednotná metóda zberu údajov ISPÚ; členské štáty si vyberajú vlastný spôsob zberu údajov. Preto sa náklady na zber údajov ISPÚ medzi členskými štátmi výrazne líšia
                  11
               . V tejto štúdii sa uvádzajú tri hlavné faktory rozdielu v nákladoch: 
            
            
               1. rozsah a veľkosť vzorky ISPÚ (napr. na Malte sa zbierajú údaje z 536 poľnohospodárskych podnikov, kým v Poľsku z 12 100); 
            
            
               2. rôzne metódy uplatňované na zber údajov ISPÚ (napr. údaje zhromaždené priamo styčnou agentúrou ISPÚ alebo najatou súkromnou účtovnou spoločnosťou) a 
            
            
               3. vonkajšie faktory, ako sú rôzne mzdové úrovne v členských štátoch a rôzne priemerné veľkosti poľnohospodárskych podnikov v skúmanej oblasti ISPÚ. 
            
            
               Výber metodiky zberu údajov môže aspoň do istej miery vyrovnať vyššie náklady vyplývajúce z vyšších mzdových úrovní a z väčšieho rozsahu poľnohospodárskych podnikov. Najefektívnejšou formou zberu údajov z hľadiska verejných nákladov je ich získavanie z existujúcich účtov (ktoré boli vytvorené na súkromné náklady). Táto metóda sa však zároveň zdá najmenej flexibilná. Ak sa v existujúcich účtoch nenachádzajú environmentálne a sociálne údaje, metódu zberu údajov pre ISPU bude možno potrebné upraviť alebo zmeniť. Napokon sa v štúdii uvádza, že pridanie alebo odstránenie dodatočnej premennej nemá významný vplyv na pomer celkových nákladov na zber údajov k počtu premenných. Keďže je zriadený systémový rámec, ročné náklady sú väčšinou fixné náklady (týkajúce sa nastavenia a vykonávania prieskumu vrátane ľudských zdrojov, školenia, informačného systému) a špecifické variabilné náklady (napr. aktualizácia pokynov, pridanie osobitného kódu) sú menej významné. 
            
            
               2. Na základe výskumného projektu FLINT
                  12
                sa určili ukazovatele na úrovni poľnohospodárskeho podniku s cieľom zlepšiť hodnotenie politiky v oblastiach (okrem iného) krížového plnenia, udržateľnosti a inovácie v rámci SPP. Zber údajov o týchto ukazovateľoch bol spojený s ISPÚ v rámci skúšobnej siete v niekoľkých európskych krajinách. Výsledky tohto projektu 1. potvrdzujú, že systém založený na ISPÚ je efektívny a praktický nástroj na zber dodatočných environmentálnych a sociálnych údajov na úrovni poľnohospodárskeho podniku; 2. poskytujú spoľahlivú základňu vedeckých poznatkov spolu so zoznamami prípadných nových premenných a s príkladmi, ako zbierať údaje pre tieto nové premenné a identifikovať prekážky pri realizácii
                  13
                a analytické prínosy
                  14
               . 
            
            
               3. Štúdia o nákladoch na rozšírenie ISPÚ na ISPU
                  15
                je aktualizáciou dvoch vyššie opísaných štúdií. Sú v nej uvedené analýzy dodatočných nákladov na pridanie „údajov projektu FLINT
                  16
               “ do súčasného súboru údajov ISPÚ. Odhaduje sa v nej, že priemerné náklady na zber údajov ISPÚ v EÚ predstavujú 750 EUR na výkaz poľnohospodárskeho podniku, zatiaľ čo náklady rozšírenia na ISPU (pridaním všetkých údajov FLINT) by zvýšilo náklady na 1 040 EUR na výkaz poľnohospodárskeho podniku, čo predstavuje zvýšenie asi o 40 %. Táto štúdia potvrdila výsledky štúdie z roku 2015, z ktorej vyplývajú veľké rozdiely medzi krajinami, pokiaľ ide o súčasné náklady na zber údajov pre ISPÚ, ako aj očakávané dodatočné náklady spojené so zmenou na ISPU. Štúdia takisto potvrdila, že niektoré členské štáty už zhromaždili určité premenné týkajúce sa udržateľnosti stanovené pre ISPU, zatiaľ čo iné ešte nie, a preto môžu čeliť vyšším počiatočným nákladom. Celkové výdavky na zber údajov preto nie sú medzi členskými štátmi priamo porovnateľné. Odhadované zmeny v nákladoch sa teda pohybujú v širokej škále, od krajín, ako sú Írsko (+10 %) a Holandsko (+11 %), až po Francúzsko (+124 %) a Maltu (+225 %)
                  17
               . Napriek tomu treba dodať, že tento výpočet nákladov zahŕňa všetkých 70 pridaných premenných, ako sa uvádza v projekte FLINT, zatiaľ čo cieľom navrhovanej zmeny na ISPU nie je pridať až 70 premenných a ich pridávanie bude prebiehať priebežne. Po prvé, rozšírenie na ISPU bude postupné. Po druhé, podľa počiatočného odhadu by sa pri rozšírení mohlo uvažovať o rozsahu od 5 do 25 nových premenných, ktoré sa budú ďalej posudzovať s prebiehajúcou analýzou pre pilotný projekt opísaný v ďalej uvedenom bode 4, a to aj vzhľadom na vývoj právneho rámca po zavedení stratégie Z farmy na stôl a stratégie biodiverzity. Okrem toho o prínosoch vyplývajúcich z procesu zjednodušovania ani o vzájomných prepojeniach a výmene údajov s inými databázami sa v štúdii neuvažuje. V dôsledku toho je možné náklady na rozšírenie na ISPU odhadovať ako oveľa nižšie než v spomínanej štúdii. 
            
            
               4. V rámci prebiehajúceho pilotného projektu
                  18
                sa vykoná analýza a získajú sa podrobné informácie o premenných udržateľnosti a ich zdrojoch údajov pre každý členský štát. Ako už bolo uvedené, metóda zberu údajov závisí od voľby členských štátov. Preto sa v rámci tohto pilotného projektu vykoná posúdenie metód zberu údajov použitých na zber údajov o udržateľnosti pre každý členský štát a ukáže sa, ako sú (alebo môžu byť) prepojené so systémom zberu údajov ISPÚ. Výsledky pomôžu opísať situáciu v každom členskom štáte a poskytnú primeraný odhad administratívnej záťaže a nákladov súvisiacich so zberom údajov
                  19
               . Tieto výsledky sa priamo premietnu do tvorby sekundárnych právnych predpisov týkajúcich sa ISPU.
            
            
               Cieľom návrhu ISPU je zníženie nákladov a administratívnej záťaže poľnohospodárov a členských štátov z dlhodobého hľadiska. Na základe zistení a analýzy sa v návrhu berú do úvahy tieto prvky: 
            
            
               1.Stavanie na dobrých základoch. Pri zbere údajov o udržateľnosti, či už v rámci ISPÚ, alebo mimo neho, vzniknú náklady. Pokiaľ ide o zber dodatočných environmentálnych a sociálnych údajov na úrovni poľnohospodárskeho podniku na účely posúdenia politiky EÚ, používanie už osvedčeného systému ISPÚ a jeho siete je nákladovo efektívnejšia voľba ako zriadenie novej samostatnej a dodatočnej databázy. Poskytovanie hospodárskych údajov ISPÚ je v rámci politiky EÚ povinné. Preto budú náklady a záťaž spojené s údržbou a so zlepšovaním ISPÚ stále existovať. Okrem toho hrozí, že sa zníži význam čisto hospodárskeho aspektu ISPÚ. 
            
            
               2.Zmeny v priebehu času. Zmena na ISPU je proces, ktorý bude istý čas trvať. Aj keď sa odhaduje, že prvým rokom zberu nových údajov bude rok 2025, počet nových premenných bude spočiatku obmedzený. Podľa prvotného odhadu sa počet nových premenných bude pohybovať od 5 do 25. 
            
            
               3.Interoperabilita pomáha. ISPU bude podporovať opakované používanie údajov, ktoré sú už dostupné v iných databázach a z iných zdrojov (napr. prepojenia s databázou IACS alebo inými relevantnými databázami národných štatistických úradov). Z dlhodobého hľadiska to zníži náklady na zber údajov pre členské štáty a zároveň zmierni záťaž kladenú na poľnohospodárov (t. j. údaje o poľnohospodárskom podniku sa zozbierajú raz a použijú sa viackrát). 
            
         
         
            
               4.Používanie moderných a digitálnych metód zberu údajov. ISPU bude podporovať používanie alternatívnych, moderných a digitálnych nástrojov na zber údajov. Rozbor ISPÚ na účely zjednodušenia a modernizácie odhalil určité oblasti, kde je možné dosiahnuť zníženie nákladov a záťaže pomocou moderných nástrojov (napr. prepojených s geolokalizáciou). Takisto aj zber údajov na diaľku (napr. použitím satelitov, meracích snímačov) a ich prepojenie s inými dostupnými administratívnymi údajmi môže znížiť náklady a záťaž členských štátov aj poľnohospodárov (napr. úspora nákladov vďaka menšej potrebe kontaktu s poľnohospodármi, opakované používanie už dostupných informácií). Po revízii sekundárnych právnych predpisov sa bude vykonávať ďalšia podrobná práca. 
            
            
               5.Výber každoročného alebo pravidelného zberu. Plánom iniciatívy ISPU je rozlíšiť každoročný a pravidelný (raz za niekoľko rokov) zber údajov, pretože niektoré premenné sa nemusia zbierať každý rok. Vďaka tomuto prístupu sa ušetria náklady a predpokladá sa, že dlhšie časové obdobie medzi pravidelnými zbermi pomôže dané zbery údajov lepšie naplánovať. 
            
            
               6.Finančná podpora členským štátom a poľnohospodárom. Z rozpočtu EÚ sa už prispieva na zber údajov ISPÚ, a to prostredníctvom štandardného poplatku EÚ. Pokiaľ ide o ISPU, s cieľom pomôcť členským štátom pokryť počiatočné náklady spojené so zmenou sa plánuje finančný príspevok z rozpočtu EÚ na zriadenie a modernizáciu systémov členských štátov. Okrem toho s cieľom motivovať poľnohospodárov k zapájaniu sa do dátovej siete môžu členské štáty poľnohospodárom za poskytovanie údajov platiť. ISPU bude zároveň odzrkadľovať štatistické pravidlá, ktoré stanovujú, kedy má poľnohospodár povinnosť odpovedať na prieskum. 
            
            
               Z uvedeného posúdenia vyplýva, že zmenou na ISPU vzniknú v krátkom časovom období ďalšie náklady a určitá záťaž
                  20
               , a to najmä pre členské štáty. Súvisí to hlavne s počiatočnou fázou procesu zmeny, keď sa v niektorých členských štátoch môžu vyžadovať určité úpravy metód zberu údajov a/alebo úprava informačných technológií. Z dlhodobého hľadiska sa však predpokladá, že náklady a záťaž sa pre členské štáty aj poľnohospodárov znížia.
            
            
               •Základné práva
            
            
               
                  Tento návrh posilňuje ochranu základných práv v súvislosti s posilnením pravidiel ochrany individuálnych údajov, čím sa zlepší súlad s článkami 7 a 8 Charty základných práv Európskej únie.
               
            
            
               4.VPLYV NA ROZPOČET
            
            
               
                  V článku 19 nariadenia č. 1217/2009 sa stanovuje, že rozpočet EÚ pokrýva náklady Komisie na informačné technológie, ako aj ročný príspevok (štandardný poplatok EÚ), ktorý pokrýva časť nákladov na zber údajov členských štátov. Treba poznamenať, že za posledných 12 rokov sa štandardný poplatok EÚ mierne zvýšil
                     21
                  . Toto zvýšenie však celkom nepokrylo infláciu, ku ktorej v tomto období došlo. Okrem toho sa dospelo k záveru, že príspevok EÚ pokrýva len maximálne 30 % nákladov na zber údajov členských štátov
                     22
                  . 
               
               
                  Pokiaľ ide o rozpočet EÚ, cieľom návrhu ISPU je rozšíriť a zmeniť súčasný rozsah: 
               
            
            
               1.rozdelením rozpočtu na pravidelné a osobitné prieskumy; 
            
            
               2.umožnením financovania zriadenia a modernizácie systémov zberu údajov ISPU členských štátov a úprav ich informačných technológií; 
            
            
               3.stimulovaním účasti poľnohospodárskych podnikov tým, že sa členským štátom umožnia rôzne spôsoby prideľovania prostriedkov v závislosti od štandardnej hodnoty produkcie poľnohospodárskeho podniku;
            
            
               4.umožnením toho, aby si členské štáty stanovili stimuly za účasť poľnohospodárov v dátovej sieti, napríklad poskytnutím finančného príspevku poľnohospodárom. 
            
            
               
                  Celková výška rozpočtu EÚ na ISPÚ na rok 2022 je 16,7 milióna EUR. Rozpočet na ISPU sa plánuje zvýšiť, aby pokryl uvedené rozšírenie rozsahu. Keďže však konečná suma výrazne závisí od formy a podrobností sekundárnych právnych predpisov, v tejto fáze nie je možné túto sumu presne určiť.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Očakáva sa, že Európsky parlament a Rada prijmú navrhované nariadenie čo najskôr a že Komisia krátko nato prijme vykonávacie opatrenia. Nariadenie bude priamo uplatniteľné vo všetkých členských štátoch bez toho, aby bol potrebný plán vykonávania.
               
               
                  Členské štáty budú musieť poskytovať Komisii údaje od roku 2026 (za účtovný rok 2025). 
               
            
            
               •Vysvetľujúce dokumenty (v prípade smerníc)
            
            
               
                  Neuplatňuje sa.
               
            
         
         
            
               •Podrobné vysvetlenie konkrétnych ustanovení návrhu
            
            
               Navrhovaná zmena sa týka článkov 1, 2, 3, 4, 5, 5a, 5b, 6, 7, 8, 16, 17, 19 a 19a nariadenia (EÚ) č. 1217/2009 s cieľom zmeniť ISPÚ na ISPU, a to rozšírením rozsahu zberu údajov tak, aby popri hospodárskom rozmere zahŕňal aj environmentálny a sociálny rozmer, zjednodušením a modernizáciou súčasného súboru údajov, motivovaním poľnohospodárov k účasti v dátovej sieti a podporovaním členských štátov v procese zberu údajov (napr. na základe prepojení s inými relevantnými databázami, poskytovaním príspevkov na proces zmeny).
            
            
               2022/0192 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie Rady (ES) č. 1217/2009, pokiaľ ide o zmenu informačnej siete poľnohospodárskeho účtovníctva na informačnú sieť poľnohospodárskej udržateľnosti
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 43 ods. 2,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  23
               , 
            
            
               so zreteľom na stanovisko Výboru regiónov
                  24
               , 
            
            
               so zreteľom na stanovisko európskeho dozorného úradníka pre ochranu údajov,
            
            
               konajúc v súlade s riadnym legislatívnym postupom,
            
            
               keďže:
            
            
               (1)Rozvoj poľnohospodárskeho odvetvia Únie a spoločnej poľnohospodárskej politiky si vyžaduje objektívne a relevantné informácie o výkonnosti a udržateľnosti poľnohospodárskych podnikov Únie. Informačná sieť poľnohospodárskeho účtovníctva (ISPÚ) bola zriadená na základe nariadenia Rady (ES) č. 1217/2009
                  25
               .
            
            
               (2)Komisia vo svojom posúdení vplyvu na podporu legislatívnych návrhov z roku 2018, ktoré sa týkajú spoločnej poľnohospodárskej politiky (SPP) po roku 2020
                  26
               , identifikovala potrebu zlepšiť zber údajov na úrovni poľnohospodárskych podnikov.
            
            
               (3)Komisia vo svojom oznámení z 20. mája 2020 s názvom Stratégia „z farmy na stôl“ v záujme spravodlivého, zdravého potravinového systému šetrného k životnému prostrediu (ďalej len „stratégia Z farmy na stôl“) uviedla zámer zmeniť informačnú sieť poľnohospodárskeho účtovníctva (ISPÚ) na informačnú sieť poľnohospodárskej udržateľnosti (ISPU) s cieľom zbierať údaje o udržateľnosti na úrovni poľnohospodárskeho podniku. Táto zmena prispeje aj k zlepšeniu poradenských služieb pre poľnohospodárov a referenčného porovnávania výkonnosti poľnohospodárskeho podniku.
            
            
               (4)Udržateľnosť poľnohospodárskych podnikov sa posudzuje v rámci programu Ciele trvalo udržateľného rozvoja OSN na základe troch hlavných aspektov: hospodárskeho, environmentálneho a sociálneho. V súčasnosti sa zbierajú údaje najmä na posúdenie hospodárskych aspektov poľnohospodárskych podnikov, ale je potrebné aj posúdenie ich celkovej udržateľnosti vrátane environmentálnych údajov súvisiacich s pôdou, ovzduším, vodou a biodiverzitou, ako aj údajov pokrývajúcich sociálny rozmer poľnohospodárskej činnosti. Zmena na ISPU umožní referenčné porovnávanie výkonnosti poľnohospodárskeho podniku oproti regionálnym, národným či odvetvovým priemerom. Pokiaľ ide o účtovné údaje, účty poľnohospodárskych podnikov predstavujú základný zdroj na hodnotenie príjmov poľnohospodárskych podnikov alebo na vypracovanie štúdie o ich hospodárskej činnosti. Získané informácie sa môžu použiť aj na poskytovanie personalizovaných poradenských služieb a spätnej väzby poľnohospodárom s cieľom zlepšiť udržateľnosť poľnohospodárskych podnikov.
            
            
               (5)Tieto ciele možno dosiahnuť len prostredníctvom siete Únie určenej na zhromažďovanie údajov o udržateľnosti poľnohospodárskych podnikov (ďalej len „dátová sieť“) a založenej na subjektoch zodpovedných za zber údajov pôsobiacich v každom členskom štáte, ktorí majú dôveru zainteresovaných strán. Členské štáty alebo zodpovedné vnútroštátne orgány by sa mali čo najviac usilovať o modernizáciu spôsobov zberu údajov. S cieľom znížiť záťaž kladenú na poľnohospodárov a subjekty zodpovedné za zber údajov a s cieľom predchádzať duplicite žiadostí o údaje a obohatiť súbor údajov ISPU by sa mala uplatňovať zásada „zozbierať údaje raz a použiť ich viackrát“. Bude sa pritom zohľadňovať smernica o otvorených dátach
                  27
               . Malo by sa podporovať využívanie digitálnych riešení vrátane opakovaného používania údajov a výmeny údajov s inými zdrojmi. Malo by sa stanoviť, že systém založený výlučne na poľnohospodárskych účtovných úradoch sa môže rozšíriť, pokiaľ ide o zhromažďovanie environmentálnych a sociálnych premenných, a že zber údajov môže byť založený na pravidelných aj osobitných prieskumoch v závislosti od informačných potrieb.
            
         
         
            
               (6)Pokiaľ ide o oblasť prieskumu stanovenú v článku 5 nariadenia (ES) č. 1217/2009, hlavné kritériá reprezentatívnosti účtovných údajov a výberové kritériá pre pravidelné prieskumy sa zachovajú, pričom sa doplnia ďalšie informácie týkajúce sa iných aspektov udržateľnosti. Zároveň treba mať na pamäti, že výsledný prieskum nemusí byť vzhľadom na environmentálne alebo sociálne premenné reprezentatívny. V závislosti od potrieb zbierať takéto informácie sa môžu organizovať osobitné prieskumy s rôznymi výberovými kritériami a pravidelnosťou vrátane prieskumov ad hoc alebo pravidelných prieskumov (raz za niekoľko rokov).
            
            
               (7)Pri odosielaní údajov podniku poskytujúceho údaje na úrovni Únie by mali členské štáty uvádzať identifikačné číslo poľnohospodárskeho podniku, ktoré umožňuje jeho identifikáciu na úrovni poľnohospodárskeho podniku na účely zabezpečenia výmeny údajov na úrovni Únie. Cieľom takejto výmeny informácií je zvýšiť kapacitu na analýzu otázok udržateľnosti.
            
            
               (8)V prípade, že Komisia alebo styčné agentúry zdieľajú individuálne údaje, je nanajvýš dôležité zabezpečiť ochranu týchto údajov a ubezpečiť poľnohospodárov, že ich údaje a všetky ostatné individuálne podrobné údaje získané v zmysle tohto nariadenia budú anonymizované alebo pseudonymizované, aby sa predišlo ich identifikácii, čo sa týka fyzických aj právnických osôb. 
            
            
               (9)Údaje by sa mali zbierať na úrovni členského štátu a mali by sa pseudonymizovať s použitím identifikačného čísla. Komisii by sa mali posielať len pseudonymizované údaje. Malo by sa stanoviť, že prístup k týmto údajom sa môže poskytnúť len príslušným orgánom, a to v osobitných prípadoch a v súlade s medzinárodným a vnútroštátnym právom a právom Únie. Postupy, ktoré treba dodržiavať, a podmienky, ktoré treba splniť na získanie prístupu k údajom v súlade s požiadavkami nevyhnutnosti a primeranosti, by sa mali vymedzovať v medzinárodnom a vnútroštátnom práve a práve Únie, pričom by sa mali riadiť predovšetkým Chartou základných práv Európskej únie. 
            
            
               (10)Mali by sa prijať všetky potrebné opatrenia na zabránenie deanonymizácii a depseudonymizácii, ale môže sa stať, že údaje budú sprístupnené z dôvodu ďalšieho výskumu alebo budú poskytnuté mimo oblasti kontroly Komisie. V takýchto prípadoch by sa mali údaje považovať za osobné údaje a malo by sa na ne vzťahovať nariadenia Európskeho parlamentu a Rady (EÚ) 2016/679
                  28
                a (EÚ) 2018/1725
                  29
               . Zbierajú sa údaje týkajúce sa poľnohospodárskych podnikov, bez ohľadu na to, či ich vlastní fyzická, alebo právnická osoba. Záruky ochrany údajov by sa preto mali rozšíriť aj na právnické osoby. Okrem toho, pokiaľ ide o rozvoj, tvorbu a šírenie európskej štatistiky, mali by sa dodržiavať zásady uvedené v nariadení (ES) č. 223/2009
                  30
               . 
            
            
               (11)Na to, aby sa zabezpečila ochrana údajov, by sa mali stanoviť podrobné pravidlá týkajúce sa správy údajov. Komisia by preto mala byť splnomocnená prijať delegované akty, ktorými by sa dopĺňali nepodstatné prvky nariadenia (ES) č. 1217/2009 tak, aby zahŕňali pravidlá týkajúce sa procesu správy údajov, najmä identifikačného čísla poľnohospodárskeho podniku, uchovávania údajov, kvality údajov a ich overovania, používania údajov, prístupu k primárnym údajom a ich prenosu, spracúvania primárnych údajov, kombinovania údajov s inými zdrojmi údajov, postupu zabezpečovania dostupnosti podrobných a súhrnných údajov, kompatibilných systémov uchovávania a výmeny údajov, preskúmania odmietnutia poskytnúť údaje, povinností koncových používateľov vedeckých údajov a iných zainteresovaných strán.
            
            
               (12)S cieľom zabezpečiť jednotné podmienky na vykonávanie nariadenia (ES) č. 1217/2009 by sa mali na Komisiu preniesť vykonávacie právomoci prijať vykonávacie akty týkajúce sa konkrétneho riadenia pravidelných a osobitných prieskumov, ako aj konkrétnych pravidiel ochrany údajov. 
            
            
               (13)Z dôvodu rozšíreného rozsahu ISPU treba upraviť pravidlá týkajúce sa rozpočtu, ako aj odlišného riadenia pravidelných a osobitných prieskumov. Z rozpočtu Únie by sa malo financovať nastavenie a modernizácia systémov členských štátov, aby boli v súlade s upraveným rozsahom a správou ISPU. Členské štáty môžu poskytnúť pridelené prostriedky v závislosti od štandardnej hodnoty produkcie daného poľnohospodárskeho podniku. Členské štáty by takisto mali mať možnosť stanoviť stimuly za účasť poľnohospodárov v dátovej sieti, ako napríklad finančný príspevok, spätnú väzba k výkonnosti poľnohospodárskeho podniku so zameraním na zlepšenie udržateľných poľnohospodárskych postupov alebo cielené poradenstvo na základe informácií z ISPU. 
            
            
               (14)Keďže niektoré členské štáty čelia problémom s účasťou poľnohospodárov v dátovej sieti, niektoré z nich zaradili systém ISPÚ do národných štatistík, ktoré ukladajú poľnohospodárom povinnosť poskytnúť požadované informácie. Poľnohospodári, ktorí boli vybraní ako podniky poskytujúce údaje, by mali poskytnúť požadované údaje, pričom členské štáty by mali mať možnosť prijať vnútroštátne pravidlá na riešenie prípadov, keď si podniky poskytujúce údaje túto povinnosť neplnia.
            
            
               (15)Názov Výboru pre informačnú sieť poľnohospodárskeho účtovníctva by sa mal upraviť tak, aby odrážal zmeny v súčasnom nariadení. Súčasný výbor by však mal naďalej existovať s rovnakými funkciami, len by sa mal prispôsobiť novému rozsahu dátovej siete.
            
            
               (16)
                     Nariadenie (ES) č. 1217/2009 by sa preto malo zodpovedajúcim spôsobom zmeniť,
            
            
               PRIJALI TOTO NARIADENIE:
            
            
               Článok 1
            
            
               Nariadenie (ES) č. 1217/2009 sa mení takto:
            
            
               1.
                     Názov nariadenia sa nahrádza takto:
            
            
               „Nariadenie Rady (ES) č. 1217/2009 z 30. novembra 2009 o vytvorení siete na zhromažďovanie údajov o udržateľnosti poľnohospodárskych podnikov v Únii“.
            
            
               2.
                     Názov kapitoly I sa nahrádza takto:
            
            
               „VYBUDOVANIE INFORMAČNEJ SIETE POĽNOHOSPODÁRSKEJ UDRŽATEĽNOSTI ÚNIE“.
            
            
               3.
                     Článok 1 sa nahrádza takto:
            
            
               „Článok 1
            
         
         
            
               1. Informačná sieť poľnohospodárskej udržateľnosti Únie (ďalej len „ISPU“ alebo „dátová sieť“) je zriadená na zber hospodárskych, environmentálnych a sociálnych údajov na úrovni poľnohospodárskeho podniku. 
            
            
               2. Údaje získané podľa tohto nariadenia pomáhajú pri posudzovaní udržateľnosti poľnohospodárstva EÚ.
            
            
               3. Údaje ISPU sa sprístupňujú verejnosti spôsobom, ktorý je v súlade s článkami 7 a 8 Charty základných práv Európskej únie a nariadeniami (EÚ) 2016/679* a 2018/1725**.
            
            
               4. Pokiaľ je to relevantné, spracúvanie, správa a používanie údajov zhromaždených podľa tohto nariadenia sú v súlade s nariadeniami (EÚ) 2016/679, (EÚ) 2018/1725 a (ES) č. 223/2009***.“
            
            
            
               *
                     Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).
            
            
               **
                     Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
            
            
               ***
                     Nariadenie Európskeho parlamentu a Rady (ES) č. 223/2009 z 11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev (Ú. v. EÚ L 87, 31.3.2009, s. 164).“
            
            
            
               4.
                      Článok 2 sa nahrádza takto:
            
            
                  „Článok 2
            
            
               Na účely tohto nariadenia sa uplatňuje toto vymedzenie pojmov:
            
            
               a) „poľnohospodár“ je fyzická osoba zodpovedná za každodenné riadenie poľnohospodárskeho podniku; 
            
            
               b) „podnik“ je poľnohospodársky podnik v súlade s jeho všeobecným použitím v kontexte poľnohospodárskych prieskumov a sčítaní Únie;
            
            
               c) „kategória podniku“ je skupina poľnohospodárskych podnikov, ktoré patria do tých istých kategórií, pokiaľ ide o typ poľnohospodárskej činnosti a ekonomickú veľkosť, ako sú definované v typológii Únie pre poľnohospodárske podniky vymedzenej v článku 5b; 
            
            
               d) „výkaz poľnohospodárskeho podniku“ je dotazník vyplnený údajmi poľnohospodárskeho podniku podľa spoločnej metodiky ISPU;
            
            
               e) „podnik poskytujúci údaje“ je ktorýkoľvek poľnohospodársky podnik, ktorý podáva výkazy na účely dátovej siete;
            
            
               f) „územná jednotka informačnej siete poľnohospodárskej udržateľnosti“ alebo „územná jednotka ISPU“ je územie členského štátu alebo ktorákoľvek jeho časť vymedzená vzhľadom na výber podnikov poskytujúcich údaje; 
            
            
               g) „údaje ISPU“ sú hospodárske, environmentálne a sociálne údaje na úrovni poľnohospodárskeho podniku týkajúce sa poľnohospodárskych podnikov, získané z účtov a/alebo iných zdrojov údajov systematickým a pravidelným zbieraním;
            
            
               h) „štandardná produkcia“ je štandardná hodnota hrubej produkcie;
            
         
         
            
               i) „osobné údaje“ sú osobné údaje v zmysle nariadení (EÚ) 2016/679 a (EÚ) 2018/1725, pričom sa však ochrana rozširuje na oprávnené záujmy poľnohospodárov, ktorí sú právnickými osobami;
            
            
               j) „identifikačné číslo poľnohospodárskeho podniku“ je jedinečné identifikačné číslo určené pre jednotlivý podnik na účely spracúvania údajov podľa tohto nariadenia;
            
            
               k) „spracúvanie údajov“ je akákoľvek činnosť alebo súbor činností, ktoré sa vykonávajú s údajmi osôb, v súlade s článkom 3 ods. 3 nariadenia (EÚ) 2018/1725;
            
            
               l) „primárne údaje“ sú údaje súvisiace s jednotlivými poľnohospodárskymi podnikmi, fyzickými alebo právnickými osobami alebo jednotlivými vzorkami; 
            
            
               m) „metaúdaje“ sú údaje poskytujúce kvalitatívne a kvantitatívne informácie o zozbieraných primárnych údajoch;
            
            
               n) „anonymizované údaje“ sú údaje založené na primárnych údajoch vo forme, ktorá neumožňuje priamu ani nepriamu identifikáciu fyzických alebo právnických osôb;
            
            
               o) „pseudonymizované údaje“ sú osobné údaje, ktoré sa už nemôžu priradiť konkrétnej osobe bez použitia dodatočných informácií, pokiaľ sa takéto dodatočné informácie uchovávajú oddelene a vzťahujú sa na ne technické a organizačné opatrenia s cieľom zabezpečiť, aby osobné údaje neboli priradené identifikovanej alebo identifikovateľnej fyzickej alebo právnickej osobe;
            
            
               p) „súhrnné údaje“ sú výsledky zhrnutia primárnych alebo podrobných údajov na špecifické analytické účely.“
            
            
               5.
                     Vkladá sa tento článok:
            
            
               „Článok 2a
            
            
               Zoznam územných jednotiek ISPU je uvedený v prílohe I.“
            
            
               6.
                     V článku 3 sa pojem „ISPÚ“ nahrádza pojmom „ISPU“.
            
            
               7.
                     Názov kapitoly II sa nahrádza takto:
            
            
               „ÚDAJE NA URČOVANIE PRÍJMOV POĽNOHOSPODÁRSKYCH PODNIKOV A ZHROMAŽĎOVANIE ĎALŠÍCH INFORMÁCIÍ O UDRŽATEĽNOSTI“.
            
            
               8.
                     Článok 4 sa nahrádza takto:
            
            
               „Článok 4
            
            
               1. Táto kapitola sa vzťahuje na zhromažďovanie účtovných údajov a iných údajov o udržateľnosti. Údaje ISPU sa zbierajú prostredníctvom pravidelných a osobitných prieskumov. 
            
            
               2. Príslušný orgán pre ISPU môže využívať aj iné zdroje údajov na zber údajov a ich opätovné využívanie ako podkladov na prieskumy ISPU. 
            
            
               3. Komisia je splnomocnená v súlade s článkom 19a prijímať delegované akty, ktorými sa toto nariadenie doplní o pravidlá týkajúce sa procesu správy údajov, najmä pokiaľ ide o identifikačné číslo poľnohospodárskeho podniku, uchovávanie údajov, kvalitu údajov a ich overovanie, používanie údajov, prístup k primárnym údajom a ich prenos, spracúvanie primárnych údajov, kombinovanie údajov s inými zdrojmi údajov, postup zabezpečovania dostupnosti podrobných a súhrnných údajov, kompatibilné systémy uchovávania a výmeny údajov, preskúmanie odmietnutia poskytnúť údaje, povinnosti koncových používateľov vedeckých údajov a iných zainteresovaných strán.
                     
            
            
               4. Komisia prijme vykonávacie akty, ktorými sa stanoví a aktualizuje forma a obsah spoločných pravidelných a osobitných prieskumov, ako aj metódy a požiadavky týkajúce sa opakovaného používania a poskytovania údajov. Uvedené vykonávacie akty sa prijmú v súlade s postupom preskúmania uvedeným v článku 19b ods. 2.“
            
         
         
            
               9.
                     Článok 5 sa nahrádza takto:
            
            
               „Článok 5
            
            
               1. Do oblasti prieskumu patria tie poľnohospodárske podniky, ktoré majú ekonomickú veľkosť rovnakú alebo väčšiu, než je medzná hodnota vyjadrená v eurách, zodpovedajúca jednej z dolných hraníc tried ekonomickej veľkosti vymedzených v typológii Únie pre poľnohospodárske podniky vymedzenej v článku 5b.
            
            
               Komisia je splnomocnená v súlade s článkom 19a prijímať delegované akty, ktorými sa toto nariadenie doplní o pravidlá určovania medznej hodnoty uvedenej v prvom pododseku tohto odseku.
            
            
               Komisia na základe údajov získaných od členských štátov prijme vykonávacie akty, ktorými sa určia medzné hodnoty uvedené v prvom pododseku. Uvedené vykonávacie akty sa prijmú v súlade s postupom preskúmania uvedeným v článku 19b ods. 2.
            
            
               2. Na to, aby bol poľnohospodársky podnik kvalifikovaný ako podnik poskytujúci údaje, musí:
            
            
               a) patriť do oblasti prieskumu uvedenej v odseku 1;
            
            
               b) byť spolu s ostatnými podnikmi a na úrovni každej územnej jednotky ISPU reprezentatívny v danej oblasti prieskumu.
            
            
               3. Poľnohospodársky podnik kvalifikovaný ako podnik poskytujúci údaje v rámci plánu na výber podnikov poskytujúcich údaje poskytuje požadované údaje. 
            
            
               4. Členské štáty môžu prijať vnútroštátne pravidlá na riešenie možných prípadov nedodržania odseku 3.“ 
            
            
               10.
                     Článok 5a sa mení takto:
            
            
               a)
                     V odseku 1 sa prvý pododsek nahrádza takto:
            
            
               „Každý členský štát vypracuje plán výberu podnikov poskytujúcich údaje, ktorý zabezpečí reprezentatívnu vzorku z danej oblasti prieskumu vrátane pravidelných a prípadne aj osobitných prieskumov.“;
            
            
               b)
                     V odsekoch 2 a 3 sa pojem „ISPÚ“ nahrádza pojmom „ISPU“.
            
            
               11.
                     V článku 5b sa odsek 1 nahrádza takto:
            
            
               „1. Poľnohospodárske podniky sa klasifikujú jednotným spôsobom podľa typológie Únie pre poľnohospodárske podniky, ako sú typ ich výrobného zamerania, ich ekonomická veľkosť a význam iných zárobkových činností, ktoré sú s nimi priamo spojené.
            
            
               Táto typológia poľnohospodárskych podnikov sa používa najmä na predkladanie údajov podľa typu výrobného zamerania a triedy ekonomickej veľkosti, ktoré sa zozbierali prostredníctvom prieskumov o štruktúre poľnohospodárskych podnikov Únie, ako aj prostredníctvom ISPU.“
            
            
               12.
                     Článok 6 sa mení takto:
            
            
               a) Odsek 1 sa nahrádza takto:
            
            
               „1. Každý členský štát vymenuje národnú komisiu pre dátovú sieť (ďalej len „národná komisia“).“;
            
         
         
            
               b) V odseku 4 sa pojem „ISPÚ“ nahrádza pojmom „ISPU“.
            
            
               13.
                     V článku 7 sa odsek 1 nahrádza takto:
            
            
               „1. Každý členský štát vymenuje styčnú agentúru, ktorej povinnosti sú:
            
            
               a) informovať národnú komisiu, regionálne výbory a subjekty zodpovedné za zber údajov, ako sú účtovné úrady, o regulačnom rámci, ktorý sa na ne vzťahuje, a zabezpečiť jeho riadne uplatňovanie;
            
            
               b) vypracovať plán na výber podnikov poskytujúcich údaje, predložiť ho národnej komisii na schválenie a následne ho postúpiť Komisii;
            
            
               c) zostaviť:
            
            
               i) zoznam podnikov poskytujúcich údaje;
            
            
               ii) v prípade potreby zoznam subjektov zodpovedných za zber údajov, ktoré sú schopné vypĺňať výkazy poľnohospodárskeho podniku;
            
            
               d) vypracovať výkazy poľnohospodárskych podnikov, ktoré jej zaslali subjekty zodpovedné za zber údajov, ako aj tie, ktoré vychádzajú z údajov zhromaždených z iných zdrojov údajov; 
            
            
               e) overiť, či boli výkazy poľnohospodárskych podnikov riadne vyplnené;
            
            
               f) postúpiť riadne vyplnené výkazy poľnohospodárskych podnikov Komisii v požadovanom formáte a stanovenej lehote;
            
            
               g) zasielať žiadosti o informácie uvedené v článku 17 národnej komisii, regionálnym výborom a subjektom zodpovedným za zber údajov a postúpiť Komisii príslušné odpovede;
            
            
               h) sprístupniť poľnohospodárom získané výsledky na účely poskytnutia poradenstva a spätnej väzby v oblasti udržateľnosti.“
            
            
               14.
                     Článok 8 sa nahrádza takto:
            
            
               „Článok 8
            
            
               1. Každý podnik poskytujúci údaje vyplní individuálny výkaz poľnohospodárskeho podniku a identifikuje sa identifikačným číslom poľnohospodárskeho podniku.
            
            
               2. Údaje poskytované v jednotlivých riadne vyplnených výkazoch poľnohospodárskych podnikov umožňujú:
            
            
               a) charakterizovať podnik poskytujúci údaje podľa hlavných prvkov jeho výrobných faktorov;
            
            
               b) posúdiť príjmy poľnohospodárskeho podniku v rozličných formách;
            
            
               c) posúdiť hospodársku, environmentálnu a sociálnu udržateľnosť poľnohospodárskeho podniku; 
            
         
         
            
               d) prostredníctvom kontrol na mieste overiť pravdivosť poskytnutých informácií.
            
            
               3. Údaje vo výkaze poľnohospodárskeho podniku sa vzťahujú na jeden poľnohospodársky podnik a jeden oznamovací rok – 12 po sebe nasledujúcich mesiacov – a týkajú sa výhradne daného poľnohospodárskeho podniku. Uvedené údaje sa týkajú poľnohospodárskych činností samotného podniku a iných zárobkových činností priamo spojených s podnikom. 
            
            
               4. Komisia je splnomocnená v súlade s článkom 19a prijímať delegované akty, ktorými sa toto nariadenie doplní o pravidlá určovania hlavných skupín údajov, ktoré sa majú zbierať, a všeobecné pravidlá zberu údajov.
            
            
               5. S cieľom zabezpečiť, aby údaje zbierané prostredníctvom výkazov poľnohospodárskych podnikov boli porovnateľné vo všetkých podnikoch poskytujúcich údaje, v ktorých sa robí prieskum, Komisia prijme vykonávacie akty, ktorými sa stanoví forma a štruktúra výkazu poľnohospodárskeho podniku a metódy a termíny na predloženie uvedených údajov Komisii. Uvedené vykonávacie akty sa prijmú v súlade s postupom preskúmania uvedeným v článku 19b ods. 2.“
            
            
               15.
                     Článok 16 sa nahrádza takto:
            
            
               „Článok 16
            
            
               1. Používať na daňové účely akékoľvek individuálne údaje alebo iné individuálne podrobné údaje získané v rámci vykonávania tohto nariadenia sa zakazuje. 
            
            
               2. Komisia alebo styčné agentúry môžu poskytovať anonymizované alebo pseudonymizované individuálne údaje na účely stanovené v článku 1, pokiaľ nedôjde k identifikácii fyzických alebo právnických osôb.“
            
            
               16.
                     V článku 17 sa odsek 1 nahrádza takto:
            
            
               „1. Národná komisia, regionálne výbory, styčná agentúra a subjekty zodpovedné za zber údajov sú zaviazané v rámci ich príslušných oblastí zodpovednosti poskytovať Komisii akékoľvek informácie, ktoré by od nich mohla požadovať v súvislosti s plnením ich povinností podľa tohto nariadenia.
            
            
               Takéto žiadosti o informácie podávané národnej komisii, regionálnym výborom alebo subjektom zodpovedným za zber údajov a príslušné odpovede sa predkladajú písomne prostredníctvom styčnej agentúry.“
            
            
               17.
                     Článok 19 sa nahrádza takto:
            
            
               „Článok 19
            
            
               1. Prostriedky, ktoré budú zahrnuté do všeobecného rozpočtu Únie, v oddiele týkajúcom sa Komisie, zahŕňajú:
            
            
               a) v prípade pravidelných prieskumov: štandardný poplatok, splatný členským štátom za predloženie riadne vyplneného a v stanovenej lehote dodaného výkazu poľnohospodárskeho podniku vo výške, ktorá zodpovedá maximálnemu počtu podnikov poskytujúcich údaje stanovenému v článku 5a ods. 2. Ak je celkový počet riadne vyplnených a predložených výkazov poľnohospodárskych podnikov vzťahujúcich sa na územnú jednotku ISPU alebo členský štát nižší ako 80 % počtu podnikov poskytujúcich údaje stanoveného pre túto územnú jednotku ISPU alebo pre dotknutý členský štát, uplatní sa poplatok vo výške 50 % štandardného poplatku pre každý výkaz poľnohospodárskeho podniku z tejto územnej jednotky ISPU alebo dotknutého členského štátu;
            
            
               b) v prípade osobitných prieskumov: štandardný poplatok, splatný členským štátom za predloženie riadne vyplneného a v stanovenej lehote dodaného výkazu poľnohospodárskeho podniku vo výške, ktorá zodpovedá maximálnemu počtu podnikov poskytujúcich údaje stanovenému v článku 5a ods. 2. Ak je celkový počet riadne vyplnených a predložených výkazov poľnohospodárskych podnikov vzťahujúcich sa na územnú jednotku ISPU alebo členský štát nižší ako 80 % počtu podnikov poskytujúcich údaje stanoveného pre túto územnú jednotku ISPU alebo pre dotknutý členský štát, uplatní sa poplatok vo výške 50 % štandardného poplatku pre každý výkaz poľnohospodárskeho podniku z tejto územnej jednotky ISPU alebo dotknutého členského štátu;
            
            
               c) všetky náklady na počítačové systémy používané Komisiou na prevádzkovanie a vývoj siete, príjem, overovanie, spracúvanie, interoperabilitu a analýzu údajov poskytovaných členskými štátmi. V prípade potreby tieto náklady zahŕňajú náklady na šírenie výsledkov týchto činností a náklady na štúdie a rozvoj ostatných aspektov dátovej siete.
            
            
               2. Náklady na vytvorenie a prevádzku národnej komisie, regionálnych výborov a styčných agentúr sa nezahrnú do všeobecného rozpočtu Únie.
            
            
               3. Únia môže členským štátom poskytnúť finančné príspevky aj zo všeobecného rozpočtu Únie s cieľom pokryť náklady na vykonávanie tohto nariadenia v prípade, že vytvorenie systému na zhromažďovanie ďalších environmentálnych a sociálnych premenných vrátane školenia a interoperability medzi systémami zberu údajov si vyžaduje značné úpravy vo vnútroštátnom systéme zberu údajov ISPÚ daného členského štátu.
            
            
               4. Štandardný poplatok splatný členským štátom sa môže čiastočne alebo úplne vyplatiť poľnohospodárom za ich účasť na prieskumoch ISPU. Členské štáty si môžu stanoviť osobitný kľúč na prideľovanie prostriedkov, podľa ktorého časť sumy alebo celková suma vyplatená zúčastneným poľnohospodárom závisí od štandardnej hodnoty produkcie poľnohospodárskeho podniku. 
            
         
         
            
               5. Členské štáty môžu určiť a poskytnúť stimuly na účasť poľnohospodárov na prieskumoch ISPU. 
            
            
               6. Komisia prijme vykonávacie akty, ktorými ustanoví podrobné postupy týkajúce sa štandardného poplatku uvedeného v odseku 1 písm. a) a b) a úprav systému zberu údajov uvedeného v odseku 3. Uvedené vykonávacie akty sa prijmú v súlade s postupom preskúmania uvedeným v článku 19b ods. 2.“
            
            
               18.
                     Článok 19a sa mení takto: 
            
            
               a) Odsek 2 sa nahrádza takto:
            
            
               „2. Právomoc prijímať delegované akty uvedená v článku 3, článku 4 ods. 3, článku 5 ods. 1, článku 5a ods. 1, článku 5b ods. 2 a 3 a článku 8 ods. 3 sa Komisii udeľuje na obdobie piatich rokov odo dňa nadobudnutia účinnosti tohto nariadenia. Komisia vypracuje správu týkajúcu sa delegovania právomoci najneskôr deväť mesiacov pred uplynutím tohto päťročného obdobia. Delegovanie právomoci sa automaticky predlžuje o rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.“;
            
            
               b)
                     Odsek 3 sa nahrádza takto:
            
            
               „3. Delegovanie právomoci uvedené v článku 3, článku 4 ods. 3, článku 5 ods. 1, článku 5a ods. 1, článku 5b ods. 2 a 3 a článku 8 ods. 3 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.“;
            
            
               c)
                     Odsek 5 sa nahrádza takto:
            
            
               „5. Delegovaný akt prijatý podľa článku 3, článku 4 ods. 3, článku 5 ods. 1, článku 5a ods. 1, článku 5b ods. 2 a 3 a článku 8 ods. 3 nadobudne účinnosť, len ak Európsky parlament ani Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace. “
            
            
               19.
                     V článku 19b 
            
            
               sa odsek 1 nahrádza takto:
            
            
               „1. Komisii pomáha výbor s názvom Výbor pre informačnú sieť poľnohospodárskej udržateľnosti. Uvedený výbor je výborom v zmysle nariadenia Európskeho parlamentu a Rady (EÚ) č. 182/2011
                  31
               .“ 
            
            
               20.
                     Príloha I sa nahrádza textom v prílohe k tomuto nariadeniu. 
            
            
               Článok 2
            
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                  Za Európsky parlament
                        Za Radu
               
               
                  predsedníčka
                        predseda
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) 2018/1091 z 18. júla 2018 o integrovaných štatistikách fariem, ktorým sa zrušujú nariadenia (ES) č. 1166/2008 a (EÚ) č. 1337/2011 (Ú. v. EÚ L 200, 7.8.2018, s. 1 – 29). 
               
               
                  
                     (2)
                  
                        Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 20.12.2013, s. 549 – 607). 
               
               
                  
                     (3)
                  
                        
                  https://ec.europa.eu/info/food-farming-fisheries/key-policies/common-agricultural-policy/financing-cap/financial-assurance/managing-payments_sk
                  . 
               
               
                  
                     (4)
                  
                        Podľa nariadenia Európskeho parlamentu a Rady (EÚ) 2021/2115, pokiaľ ide o hodnotenie strategických plánov SPP a poskytovanie informácií na účely monitorovania a hodnotenia. 
               
               
                  
                     (5)
                  
                        Smernica Európskeho parlamentu a Rady 2009/128/ES z 21. októbra 2009, ktorou sa ustanovuje rámec pre činnosť Spoločenstva na dosiahnutie trvalo udržateľného používania pesticídov (Ú. v. EÚ L 309, 24.11.2009, s. 71).
               
               
                  
                     (6)
                  
                        Príklady sú uvedené ďalej v texte v časti „Regulačná vhodnosť a zjednodušenie“.
               
               
                  
                     (7)
                  
                        1. plán (dostupný na 
                  webovom sídle Vyjadrite svoj názor na portáli Europa
                   od 4. júna do 4. júla, prišlo k nemu celkovo 33 komentárov); 2. cielená písomná konzultácia prostredníctvom prieskumu EÚ (v lete 2021 sa vyplňoval elektronický dotazník, prišlo viac než 300 odpovedí); 3. seminár zainteresovaných strán ISPU [prvý sa konal vo februári 2021 s cieľom rozšíriť poznatky a skúsenosti zainteresovaných strán v súvislosti so zberom a s používaním rôznych údajov na úrovni poľnohospodárskeho podniku, druhý seminár (september 2021) bol venovaný diskusii o výsledkoch plánu a cielených konzultačných aktivitách a výmene konkrétnych návrhov na zjednodušenie a modernizáciu], 4. zasadnutia výborov ISPÚ (v apríli a októbri 2021 so všetkými zástupcami styčných agentúr členských štátov) a 5. tri stretnutia osobitných pracovných skupín (venované zjednodušeniu a modernizácii ISPÚ, budúcnosti ISPU a nástroju na podávanie žiadostí o individuálne údaje ISPÚ). Na stretnutiach, ktoré sa konali od jari 2021 do jari 2022, 20 odborníkov z členských štátov a niekoľko zamestnancov Komisie diskutovalo o témach súvisiacich s ISPÚ a ISPU).
               
               
                  
                     (8)
                  
                        1. poskytovatelia údajov (poľnohospodári), 2. subjekty zodpovedné za zber údajov [verejné orgány zodpovedné za zber údajov, ich predkladanie a prístup k administratívnym údajom v členských štátoch EÚ (napr. orgány členských štátov, styčné úrady ISPÚ, národné štatistické úrady)] a 3. používatelia údajov (napr. tvorcovia politík, poľnohospodárski poradcovia, akademická obec, výskumní pracovníci, hodnotitelia, poradenské spoločnosti).
               
               
                  
                     (9)
                  
                        LEI- WUR et al. (2016) Farm Level Indicators for New Topics in policy evaluation project (FLINT) [projekt Ukazovatele na úrovni poľnohospodárskeho podniku pre nové témy v hodnotení politiky (FLINT)], projekt financovaný v rámci RP7.
               
               
                  
                     (10)
                  
                        
                  https://ec.europa.eu/info/food-farming-fisheries/key-policies/common-agricultural-policy/cmef/regulation-and-simplification/cost-and-good-practices-fadn-data-collection_en
                  . 
               
               
                  
                     (11)
                  
                        Podľa štúdie dosahovali celkové verejné rozpočtové náklady členských štátov (EÚ28) za obdobie 2012 – 2014 v priemere vyše 58 miliónov EUR. Na úrovni EÚ28 je (vážený) priemer nákladov 678 EUR na vyplnený výkaz poľnohospodárskeho podniku, čo sa však medzi členskými štátmi značne líši. Priemerné sumy (2012 – 2014) sa pohybujú od 107 EUR v Bulharsku a 156 EUR v Rumunsku po 2 905 EUR v Belgicku. 
               
               
                  
                     (12)
                  
                        FLINT (Ukazovatele na úrovni poľnohospodárskeho podniku pre nové témy v hodnotení politiky): 
                  https://www.flint-fp7.eu/
                  . 
               
               
                  
                     (13)
                  
                        Prekážky pri realizácii projektu FLINT: značné zvýšenie nákladov, ak sa majú uplatniť všetky ukazovatele. Jedno z možných riešení vyrovnania by bolo zredukovať vzorku z 85 000 poľnohospodárskych podnikov na 55 000. Táto možnosť by v niektorých členských štátoch viedla k nespoľahlivým odhadom. Ďalšou prekážkou je, že v členských štátoch sa uplatňujú rôzne metódy zberu údajov na úrovni poľnohospodárskeho podniku, pričom pre niektoré členské štáty (najmä ak sú do procesu zahrnuté účtovné spoločnosti) sa zdá zložité a/alebo nákladné pridávať ďalšie premenné. 
               
               
                  
                     (14)
                  
                        Možným analytickým prínosom zdôrazneným v projekte FLINT by bolo opakované používanie existujúcich údajov/informácií. Zber údajov o udržateľnosti závisí od systémového zaznamenávania, ktoré z dlhodobého hľadiska znižuje administratívnu záťaž a zvyšuje kvalitu, vďaka čomu napokon dodatočné údaje o udržateľnosti prinášajú lepšie a nové typy hodnotenia politiky a výskumu. 
               
               
                  
                     (15)
                  
                        Cost of Extending the Farm Accountancy Data Network to the Farm Sustainability Data Network: Empirical Evidence (Náklady na rozšírenie informačnej siete poľnohospodárskeho účtovníctva na informačnú sieť poľnohospodárskej udržateľnosti: empirické dôkazy) 
                  https://edepot.wur.nl/551988
                  . 
               
               
                  
                     (16)
                  
                        Údaje projektu FLINT – zoznam približne 70 konkrétnych údajových položiek opisujúcich 31 relevantných tém týkajúcich sa udržateľnosti, doplnených o environmentálny, hospodársky a sociálny rozmer.
               
               
                  
                     (17)
                  
                        Náklady v jednotlivých členských štátoch v absolútnom vyjadrení sa takisto líšia. Vplýva na ne metodika uplatnená na zber údajov, miera, do akej už boli údaje projektu FLINT súčasťou vnútroštátnych systémov ISPÚ, počet tém ukazovateľov FLINT relevantných v danej krajine (napr. vo vzorke ISPÚ z Írska, kde prevláda chov dobytka, sa pesticídy na plodinách takmer nevyskytujú), ako aj typ a veľkosť daného poľnohospodárskeho podniku. Okrem toho náklady na zriadenie sa v štúdii nezohľadňujú, ale medzi členskými štátmi sa výrazne líšia. V štúdii sa členské štáty klasifikujú podľa týchto 3 typov: 1. typ ako Holandsko/Írsko: k dispozícii je už veľa údajov, údaje FLINT sa zhromažďujú v rovnakom procese ako ISPÚ; 2. typ ako Poľsko/Maďarsko: k dispozícii nie je veľa údajov, údaje FLINT sa zhromažďujú v rovnakom procese ako ISPÚ, a 3. typ ako Francúzsko/Grécko: k dispozícii nie je veľa údajov, údaje FLINT sa zhromažďujú počas samostatnej návštevy poľnohospodárskeho podniku. Príklady odhadovaných nákladov pre určité členské štáty (v absolútnom vyjadrení, v EUR na poľnohospodársky podnik, kde prvá položka sú odhadované náklady na súčasné údaje ISPÚ a druhá položka sú náklady na kombinované údaje ISPÚ a ISPU) sú takéto: Írsko (1 000 EUR a 1 104 EUR), Holandsko (3 000 EUR a 3 333 EUR), Poľsko (656 EUR a 860 EUR), Maďarsko (500 EUR a 566 EUR), Francúzsko (500 EUR a 1 119 EUR), Grécko (1 273 EUR a 1 910 EUR). 
               
               
                  
                     (18)
                  
                        Pilotný projekt IPM2-ISPU sa začal v decembri 2021 a skončí sa v novembri 2023. Technické špecifikácie sú k dispozícii tu: 
                  https://etendering.ted.europa.eu/document/document-file-download.html?docFileId=111485
                  .
               
               
                  
                     (19)
                  
                        Dôležitý predbežný výstup sa očakáva v októbri 2022. Bude zahŕňať rozbor environmentálnych a sociálnych tém v členských štátoch, zdroje ich údajov, ako aj analýzu súčasných metód zberu údajov a metód zberu pre budúce témy ISPU. 
               
               
                  
                     (20)
                  
                        Ako sa uvádza v analýze, v tejto chvíli nie je možné poskytnúť konkrétne čísla, pretože hlavné náklady súvisia s možnými úpravami metód zberu údajov. Tieto metódy zberu a súvisiace náklady sa medzi členskými štátmi výrazne líšia. Prebiehajúci pilotný projekt IPM2-ISPU prinesie k tejto téme viac informácií a odhadov najskôr v jeseni 2022. 
               
               
                  
                     (21)
                  
                        V roku 2010 predstavoval 155 EUR na výkaz poľnohospodárskeho podniku, v súčasnosti (2022) až 180 EUR na výkaz poľnohospodárskeho podniku. Od roku 2015 je poplatok v skutočnosti rozdelený na dve časti, t. j. 160 EUR (pevná časť) + suma až do 20 EUR (bonusová časť, ktorej vyplatenie závisí od včasného predloženia údajov a ich kvality). Za posledný rok, keď sa príspevok vyplácal (2019), dostalo určitú časť bonusovej platby len 14 z 28 členských štátov. 
               
               
                  
                     (22)
                  
                        Na základe posúdenia niektorých členských štátov pokrýva štandardný poplatok EÚ tento podiel nákladov na zber údajov ISPÚ: 23,6 % v Dánsku, 30 % v Portugalsku, 29,5 % vo Francúzsku a 22 % v Poľsku. 
               
               
                  
                     (23)
                  
                        Ú. v. EÚ C , , s. .
               
               
                  
                     (24)
                  
                        Ú. v. EÚ C , , s. .
               
               
                  
                     (25)
                  
                        Nariadenie Rady (ES) č. 1217/2009 z 30. novembra 2009 o vytvorení siete na zhromažďovanie účtovných údajov o príjmoch a o hospodárskej činnosti poľnohospodárskych podnikov v Európskej únii (Ú. v. EÚ L 328, 15.12.2009, s. 27). 
               
               
                  
                     (26)
                  
                        SWD(2018) 301 final, pracovný dokument útvarov Komisie – posúdenie vplyvu – návrhy:– nariadenia Európskeho parlamentu a Rady, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušuje nariadenie Európskeho parlamentu a Rady (EÚ) č. 1305/2013 a nariadenie Európskeho parlamentu a Rady (EÚ) č. 1307/2013,– nariadenia Európskeho parlamentu a Rady o financovaní, riadení a monitorovaní spoločnej poľnohospodárskej politiky, ktorým sa zrušuje nariadenie (EÚ) č. 1306/2013, – nariadenia Európskeho parlamentu a Rady, ktorým sa mení nariadenie (EÚ) č. 1308/2013, ktorým sa vytvára spoločná organizácia trhov s poľnohospodárskymi výrobkami, nariadenie (EÚ) č. 1151/2012 o systémoch kvality pre poľnohospodárske výrobky a potraviny, nariadenie (EÚ) č. 251/2014 o vymedzení, opise, obchodnej úprave, označovaní a ochrane zemepisných označení aromatizovaných vínnych výrobkov, nariadenie (EÚ) č. 228/2013 o osobitných opatreniach v oblasti poľnohospodárstva v prospech najvzdialenejších regiónov Únie a nariadenie (EÚ) č. 229/2013 o osobitných opatreniach v oblasti poľnohospodárstva v prospech menších ostrovov v Egejskom mori. 
               
               
                  
                     (27)
                  
                        Smernica Európskeho parlamentu a Rady (EÚ) 2019/1024 z 20. júna 2019 o otvorených dátach a opakovanom použití informácií verejného sektora. PE/28/2019/REV/1.
               
               
                  
                     (28)
                  
                        Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1). 
               
               
                  
                     (29)
                  
                        Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39). 
               
               
                  
                     (30)
                  
                        Nariadenie Európskeho parlamentu a Rady (ES) č. 223/2009 z 11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev (Ú. v. EÚ L 87, 31.3.2009, s. 164).
               
               
                  
                     (31)
                  
                        Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).
               
            
      
    ---documentbreak--- 
      
         
               EURÓPSKA KOMISIA
            V Bruseli22. 6. 2022
            COM(2022) 296 final
            
            PRÍLOHA
            k
            NARIADENIU EURÓPSKEHO PARLAMENTU A RADY,
            ktorým sa mení nariadenie Rady (ES) č. 1217/2009, pokiaľ ide o zmenu informačnej siete poľnohospodárskeho účtovníctva na informačnú sieť poľnohospodárskej udržateľnosti
            {SWD(2022) 166 final}
            
               
         
         
            
               PRÍLOHA 
            
            
               „PRÍLOHA I
            
            
               Zoznam územných jednotiek ISPU uvedených v článku 2a
            
            
               Belgicko
            
            
               1. Vlaanderen
            
            
               2. Bruxelles – Brussel
            
            
               3. Wallonie
            
            
               Bulharsko
            
            
               1. Северозападен (Severozapaden)
            
            
               2. Северен централен (Severen centralen)
            
            
               3. Североизточен (Severoiztočen)
            
            
               4. Югозападен (Jugozapaden)
            
            
               5. Южен централен (Južen centralen)
            
            
               6. Югоизточен (Jugoiztočen)
            
            
               Česko
            
            
               Tvorí jednu územnú jednotku.
            
            
               Dánsko
            
            
               Tvorí jednu územnú jednotku.
            
            
               Nemecko
            
         
         
            
               1. Schleswig-Holstein/Hamburg
            
            
               2. Niedersachsen
            
            
               3. Bremen
            
            
               4. Nordrhein-Westfalen
            
            
               5. Hessen
            
            
               6. Rheinland-Pfalz
            
            
               7. Baden-Württemberg
            
            
               8. Bayern
            
            
               9. Saarland
            
            
               10. Berlin
            
            
               11. Brandenburg
            
            
               12. Mecklenburg-Vorpommern
            
            
               13. Sachsen
            
            
               14. Sachsen-Anhalt
            
            
               15. Thüringen
            
            
               Estónsko
            
            
               Tvorí jednu územnú jednotku.
            
            
               Írsko
            
            
               Tvorí jednu územnú jednotku.
            
            
               Grécko
            
         
         
            
               1. Μακεδονία – Θράκη
            
            
               2. Ήπειρος – Πελοπόννησος – Νήσοι Ιονίου
            
            
               3. Θεσσαλία
            
            
               4. Στερεά Ελλάς – Νήσοι Αιγαίου – Κρήτη
            
            
               Španielsko
            
            
               1. Galicia
            
            
               2. Asturias
            
            
               3. Cantabria
            
            
               4. País Vasco
            
            
               5. Navarra
            
            
               6. La Rioja
            
            
               7. Aragón
            
            
               8. Cataluña
            
            
               9. Baleares
            
            
               10. Castilla-León
            
            
               11. Madrid
            
            
               12. Castilla-La Mancha
            
            
               13. Comunidad Valenciana
            
            
               14. Murcia
            
            
               15. Extremadura
            
         
         
            
               16. Andalucía
            
            
               17. Canarias
            
            
               Francúzsko 
            
            
               1. Île de France
            
            
               2. Champagne-Ardenne
            
            
               3. Picardie
            
            
               4. Haute-Normandie
            
            
               5. Centre
            
            
               6. Basse-Normandie
            
            
               7. Bourgogne
            
            
               8. Nord-Pas de Calais
            
            
               9. Lorraine
            
            
               10. Alsace
            
            
               11. Franche-Comté
            
            
               12. Pays de la Loire
            
            
               13. Bretagne
            
            
               14. Poitou-Charentes
            
            
               15. Aquitaine
            
            
               16. Midi-Pyrénées
            
            
               17. Limousin
            
         
         
            
               18. Rhône-Alpes
            
            
               19. Auvergne
            
            
               20. Languedoc-Roussillon
            
            
               21. Provence-Alpes-Côte d'Azur
            
            
               22. Corse
            
            
               23. Guadeloupe
            
            
               24. Martinique
            
            
               25. La Réunion
            
            
               Chorvátsko
            
            
               1. Kontinentalna Hrvatska
            
            
               2. Jadranska Hrvatska
            
            
               Taliansko
            
            
               1. Piemonte
            
            
               2. Valle d'Aosta
            
            
               3. Lombardia
            
            
               4. Alto Adige
            
            
               5. Trentino
            
            
               6. Veneto
            
            
               7. Friuli – Venezia Giulia
            
            
               8. Liguria
            
         
         
            
               9. Emilia – Romagna
            
            
               10. Toscana
            
            
               11. Umbria
            
            
               12. Marche
            
            
               13. Lazio
            
            
               14. Abruzzo
            
            
               15. Molise
            
            
               16. Campania
            
            
               17. Puglia
            
            
               18. Basilicata
            
            
               19. Calabria
            
            
               20. Sicilia
            
            
               21. Sardegna
            
            
               Cyprus
            
            
               Tvorí jednu územnú jednotku.
            
            
               Lotyšsko
            
            
               Tvorí jednu územnú jednotku.
            
            
               Litva
            
            
               Tvorí jednu územnú jednotku.
            
            
               Luxembursko
            
         
         
            
               Tvorí jednu územnú jednotku.
            
            
               Maďarsko
            
            
               1. Észak-Magyarország
            
            
               2. Dunántúl
            
            
               3. Alföld
            
            
               Malta
            
            
               Tvorí jednu územnú jednotku.
            
            
               Holandsko
            
            
               Tvorí jednu územnú jednotku.
            
            
               Rakúsko
            
            
               Tvorí jednu územnú jednotku.
            
            
               Poľsko
            
            
               1. Pomorze a Mazury
            
            
               2. Wielkopolska a Śląsk
            
            
               3. Mazowsze a Podlasie
            
            
               4. Małopolska a Pogórze
            
            
               Portugalsko
            
            
               1. Norte e Centro
            
            
               2. Ribatejo-Oeste
            
            
               3. Alentejo e Algarve
            
         
         
            
               4. Açores e Madeira
            
            
               Rumunsko
            
            
               1. Nord-Est
            
            
               2. Sud-Est
            
            
               3. Sud-Muntenia
            
            
               4. Sud-Vest-Oltenia
            
            
               5. Vest
            
            
               6. Nord-Vest
            
            
               7. Centru
            
            
               8. București-Ilfov
            
            
               Slovinsko
            
            
               Tvorí jednu územnú jednotku.
            
            
               Slovensko
            
            
               Tvorí jednu územnú jednotku.
            
            
               Fínsko
            
            
               1. Etelä-Suomi
            
            
               2. Sisä-Suomi
            
            
               3. Pohjanmaa
            
            
               4. Pohjois-Suomi
            
            
               Švédsko
            
         
         
            
               1. Roviny južného a stredného Švédska
            
            
               2. Lesy a zmiešané poľnohospodárske a lesnaté oblasti južného a stredného Švédska
            
            
               3. Oblasti severného Švédska“